A Bizottság 50/2000/EK rendelete

(2000. január 10.)

a géntechnológiával módosított vagy géntechnológiával módosított szervezetekből előállított adalékanyagot vagy aromaanyagot tartalmazó élelmiszerek és élelmiszer-összetevők címkézéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/4/EK európai parlamenti és tanácsi irányelvvel [1] módosított, az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 1978. december 18-i 99/112/EGK tanácsi irányelvre [2] és különösen annak 4. cikke (2) bekezdésére,

mivel:

(1) Az új élelmiszerekről és az új élelmiszer-összetevőkről szóló 258/97/EK európai parlamenti és tanácsi rendelet [3] nem vonatkozik az élelmiszerekben használatos adalékanyagokra és aromákra, ezért azok – az ilyen anyagok biztonsági értékelésére irányuló vizsgálatok alkalmazásában – más közösségi jogszabályok hatálya alá tartoznak, mégpedig a legutóbb a 94/34/EGK európai parlamenti és tanácsi irányelvvel [4] módosított, az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelv [5], és a legutóbb a 91/71/EGK bizottsági irányelvvel [6] módosított, az élelmiszerekben felhasználandó aromaanyagokra és az előállításukhoz szükséges alapanyagokra vonatkozó tagállami jogszabályok közelítéséről szóló, 1988. június 22-i 88/388/EGK tanácsi irányelv [7] hatálya alá.

(2) Ezen adalékanyagokat és aromaanyagokat a géntechnológiával módosított szervezetekből előállított egyes élelmiszerek címkézésén a 79/112/EGK irányelvben előírt adatokon kívüli adatok kötelező feltüntetéséről szóló, 1998. május 26-i 1139/98/EK tanácsi rendelet [8] alkalmazási köréből is kizárták.

(3) E kizárás egyik következménye az, hogy a géntechnológiával módosított vagy géntechnológiával módosított szervezetekből előállított, és élelmiszer-összetevőként használt adalékanyagokra és aromaanyagokra nem vonatkoznak a 258/97/EK rendelet 8. cikkében megállapított különleges címkézési rendelkezések és az 1139/98/EK rendelet 2. cikkében megállapított címkézési rendelkezések.

(4) Fontos, hogy a fogyasztók a géntechnológiával módosított vagy géntechnológiai úton előállított adalékanyagok vagy aromaanyagok használatáról is tájékoztatást kapjanak, mivel már tájékoztatást kapnak a géntechnológiával módosított szerveteket tartalmazó vagy azokból előállított egyéb összetevők jelenlétéről.

(5) Egyes tagállamok értesítéssel szolgáltak azon szándékukról, hogy nemzeti szinten előírják, a címkézéseken a fogyasztók tájékoztatására fel kell tüntetni a géntechnológiával módosított szervezetekből előállított adalékanyagok és/vagy aromaanyagok használatát.

(6) Az ilyen rendelkezések valószínűleg további akadályokat fognak okozni a Közösségen belüli kereskedelem számára.

(7) Az Osztrák Köztársaságnak az élelmiszer-összetevőként használt géntechnológiával módosított adalékanyagok és aromaanyagok azonosítására vonatkozó határozattervezetéről szóló, 1998. október 21-i 98/613/EK határozatában [9] a Bizottság a tagállamokkal egyetértésben arra az álláspontra jutott, hogy a leginkább kielégítő megoldást az jelentené, ha a címkézésről közösségi rendelkezéseket hoznának.

(8) Ennek megfelelően hasznos lenne kötelezővé tenni, hogy a kérdéses élelmiszerek címkézésén feltüntessék, hogy az alkalmazott adalékanyagok vagy aromaanyagok géntechnológiával módosított szervezetek vagy ilyeneket tartalmaznak, vagy azokat ilyen szervezetekből állították elő, méghozzá ugyanazon alapelvekkel összhangban, mint amelyeket azon összetevők címkézésre állapítottak meg, amelyek géntechnológiával módosított szervezetek, vagy ilyeneket tartalmaznak, vagy azokat ilyenekből állították elő.

(9) E rendelet rendelkezései nem vonatkoznak a végső felhasználónak ilyen állapotban eladott adalékanyagokra és aromaanyagokra. Külön intézkedéseket kell bevezetni, amelyek hasonló, kötelező címkézést írnak elő az adalékanyagokra és az aromaanyagokra.

(10) Különösen a 258/97/EK rendelet 8. cikkében megfogalmazott megközelítéssel összhangban – biztosítani kell, hogy a végső felhasználó tájékoztatást kapjon az élelmiszer minden jellemzőjéről vagy tulajdonságáról, mint az összetétel, tápérték vagy táplálkozási hatások vagy rendeltetésszerű használat, amely ezen élelmiszert vagy élelmiszer-összetevőt olyanná teszi, ami már nem egyenértékű egy meglévő élelmiszerrel vagy élelmiszer-összetevővel. E célból címkézési követelmények vonatkoznak az olyan géntechnológiával módosított vagy géntechnológiával módosított szervezetekből előállított adalékanyagokra és aromaanyagokra, amelyek nem egyenértékűek hagyományos megfelelőikkel.

(11) A 258/97/EK rendelet 8. cikkében elfogadott megközelítéssel összhangban a címkézési követelményeknek tudományos vizsgálaton kell alapulniuk.

(12) Világos címkézési szabályokat kell megállapítani a fent említett termékekre, hogy biztosítsák, a hivatalos ellenőrzéseket megbízhatóan, megismételhetően és a gyakorlatban jól használhatóan hajtsák végre.

(13) Arról is gondoskodni kell, hogy a címkézési követelmények ne legyenek túlzottan összetettek, ugyanakkor elég részletesek legyenek ahhoz, hogy a fogyasztókat ellássák a számukra szükséges információval.

(14) Az 1139/98/EK rendelet meghatározza azt a feltételt, amelynek megfelelően a címkézési kötelezettségek hatályba lépnek a géntechnológiával módosított kukoricából vagy szójából előállított élelmiszerek esetén.

(15) Jelenleg a géntechnológiával módosított fehérje vagy DNS jelenléte az élelmiszerek összetevőiként használt adalékanyagokban és aromaanyagokban az az ismérv, amely a legjobban megfelel a fent említett követelményeknek. Egy ilyen megközelítést az új tudományos eredmények fényében felül lehet vizsgálni.

(16) A javasolt lépések alkalmazási köre és következményei tekintetében az e rendelettel bevezetett közösségi intézkedések nem csak szükségesek, hanem igazán elengedhetetlenek is a kitűzött célok elérése érdekében.

(17) Az adalékanyagok és aromaanyagok géntechnológiával módosított fehérjével vagy DNS-sel való véletlen szennyezettségét nem lehet kizárni; hasznos megvizsgálni egy küszöbérték megállapításának lehetőségét, hogy elkerüljék az ilyen szennyezés miatti címkézést.

(18) Az e rendeletben előírt intézkedések összhangban vannak az Élelmiszerügyi Állandó Bizottság véleményével,

ELFOGADTA EZT A RENDELETET:

1. cikk

(1) E rendelet kiegészítő, különleges címkézési követelményeket ír elő az olyan élelmiszerekre és élelmiszer-összetevőkre, amelyeket a végső felhasználók és a közétkeztetésben működő gazdasági szereplők számára szállítanak (a továbbiakban "a meghatározott élelmiszerek"), és amelyek a (2) bekezdésben ismertetett adalékanyagokat és/vagy aromaanyagokat (a továbbiakban "meghatározott adalékanyagok és aromaanyagok") tartalmazzák.

(2) A meghatározott adalékanyagok és aromaanyagok a következők:

- a 89/107/EGK irányelv alkalmazási körébe tartozó adalékanyagok és/vagy

- a 88/388/EGK irányelv alkalmazási körébe tartozó aromaanyagok,

amelyek a 90/220/EGK tanácsi irányelv [10] értelmében géntechnológiával módosított szervezetek vagy ilyeneket tartalmaznak, vagy azokat ilyen szervezetekből állították elő.

2. cikk

Az élelmiszerek címkézéséről szóló közösségi jogszabályok sérelme nélkül a meghatározott élelmiszerek címkézésén a végső felhasználókat és a közétkeztetésben működő gazdasági szereplőket tájékoztatni kell a következőkről:

a) a 4. cikk (1) bekezdésével összhangban az élelmiszer minden jellemzője vagy tulajdonsága, mint például:

- összetétel,

- tápértéke vagy táplálkozási hatások,

- az adalékanyagok vagy aromaanyagok rendeltetésszerű használata,

amelyek hatására a meghatározott adalékanyagok vagy aromaanyagok már nem egyenértékűek a meglévő adalékanyagokkal vagy aromaanyagokkal;

b) olyan anyagok jelenléte a meghatározott adalékanyagokban vagy aromaanyagokban, amelyek nincsenek jelen meglévő egyenértékű adalékanyagokban vagy aromaanyagokban, és amelyek hatással lehetnek a lakosság egyes csoportjainak egészségére;

c) olyan anyagok jelenléte a meghatározott adalékanyagokban vagy aromaanyagokban, amelyek nincsenek jelen meglévő egyenértékű adalékanyagokban vagy aromaanyagokban, és amelyek erkölcsi szempontból gondot okoznak;

d) a 4. cikk (2) bekezdésével összhangban, olyan adalékanyagok vagy aromaanyagok jelenléte, amelyek azon géntechnológiával módosított szervezetekből állnak vagy ilyeneket tartalmaznak, amely géntechnológiai módosítások nem teljes jegyzékét a 90/220/EGK irányelv I. mellékletének A.1. pontja állapította meg.

3. cikk

A meghatározott adalékanyagok vagy aromaanyagok a 2. cikk a) pontjának értelmében nem minősülnek egyenértékűnek, ha a meglévő adatok alapján végzett tudományos vizsgálatok kimutatják, hogy a vizsgált jellemzők – az e jellemzőkre elfogadott természetes ingadozási határokat figyelembe véve – a hagyományos adalékanyagokkal vagy aromaanyagokkal összehasonlítva eltérőek. Ez az eset áll fenn, amikor a meghatározott adalékanyag vagy aromaanyag géntechnológiával módosított fehérjét és/vagy DNS-t tartalmaz.

4. cikk

(1) A kiegészítő, különleges címkézési követelmények a 2. cikk a) pontjában említett adatok vonatkozásában a következők:

A 79/112/EGK irányelv 6. cikkében megállapított összetevők jegyzékében a kérdéses összetevő megjelölése után azonnal fel kell tüntetni zárójelben a "géntechnológiával módosított…-ból/ből készült" szöveget.

E szöveget ellenben az összetevők jegyzékéhez tartozó jól látható lábjegyzetben is fel lehet tüntetni úgy, hogy a kérdéses adalékanyagot vagy aromaanyagot egy csillaggal (*) jelölik meg. Az ehhez használt betű nagyságának legalább akkorának kell lennie, mint amilyen nagyságút az összetevők jegyzékében alkalmaznak.

Olyan meghatározott élelmiszerek esetében, amelyekre nem létezik az összetevők jegyzéke, e szöveget világosan fel kell tüntetni a termék címkéjén.

(2) A kiegészítő, különleges, címkézési követelmények a 2. cikk d) pontjában említett adatok vonatkozásában a következők:

Az összetevők felsorolásában a kérdéses adalékanyag vagy aromaanyag megjelölése után azonnal fel kell tüntetni zárójelben a "géntechnológiával módosított" szöveget.

E szöveget ellenben az összetevők jegyzékéhez tartozó jól látható lábjegyzetben is fel lehet tüntetni úgy, hogy a kérdéses adalékanyagot vagy aromaanyagot egy csillaggal (*) jelölik meg. Az ehhez használt betű nagyságának legalább akkorának kell lennie, mint amilyen nagyságút az összetevőket tartalmazó jegyzékben alkalmaznak.

Olyan meghatározott élelmiszerek esetében, amelyekre nem létezik az összetevők jegyzéke, e szöveget világosan fel kell tüntetni a termék címkéjén.

5. cikk

E rendelet nem vonatkozik olyan meghatározott élelmiszerekre, amelyeket az e rendelet hatályba lépése előtt a Közösségben jogszerűen gyártottak és címkéztek, vagy a Közösségbe jogszerűen hoztak be és ott szabad forgalomba bocsátottak.

6. cikk

Ez a rendelet az Európai Közösségek Hivatalos Lapjában való kihirdetését követő kilencvenedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. január 10-én.

a Bizottság részéről

Erkki Liikanen

a Bizottság tagja

[1] HL L 43., 1997.2.14., 21. o.

[2] HL L 33., 1979.2.8., 1. o.

[3] HL L 43., 1997.2.14., 1. o.

[4] HL L 237., 1994.9.10., 1. o.

[5] HL L 40., 1989.2.11., 27. o.

[6] HL L 42., 1991.2.15., 25. o.

[7] HL L 184., 1988.7.15., 61. o.

[8] HL L 159., 1998.6.3., 4. o.

[9] HL L 291., 1998.10.30., 35. o.

[10] HL L 117., 1990.5.8., 15. o.

--------------------------------------------------